Odôvodnenie k jednotlivým bodom návrhu

K bodu 1:
Ide o legislatívno-technickú úpravu so zavedením skratky „predkladateľ“, ktorá sa v ďalšom texte používa.

K bodu 2:
Vzhľadom na vstup SR do EÚ sa dopĺňa ustanovenie o pôsobnosti legislatívnych pravidiel aj o postup pri odstraňovaní nedostatku vládneho návrhu zákona podľa stanoviska orgánu EÚ/ES.

K bodu 3:
Zmeny znenia transpozičnej prílohy a transpozičného odkazu vyplývajú zo záverov stretnutia legislatívnych útvarov a aproximačných útvarov Úradu vlády SR a Národnej rady SR. Ide o terminologickú dohodu, ktorá je už legislatívnou praxou.

K bodu 4:
V ustanovení sa precizuje skutočnosť, že štáty nie sú zmluvnými stranami Európskeho hospodárskeho priestoru, ale zmluvy - Dohody o Európskom hospodárskom priestore, ktorú štáty ako zmluvné strany podpísali.

K bodu 5:
Ide o  ustanovenie formy odkazu a informácie o čísle notifikácie, ktoré prideľuje komisia Európskych spoločenstiev. Vecná úprava je už obsiahnutá v čl. 3b ods. 2.

K bodu 6:
	Súvisí s úpravou v bode 1.

K bodu 7:
   	Ustanovuje sa neprípustnosť preberania nariadení a rozhodnutí vyplýva z rozhodnutí SD ES a SPS ES. 

K bodu 8:
	Súvisí s úpravou v bode 1.

K bodu 9:
Predbežná informácia sa dopĺňa na základe vládou schváleného materiálu „Zhodnotenie pripomienkového konania a návrhy na jeho zlepšenie“. Predbežná informácia by predchádzala legislatívnym materiálom. V tomto informatívnom dokumente by sa rozpracovali a objasnili základné ciele, tézy, problémy a dopady pripravovaných návrhov legislatívnych materiálov tak, aby sa zaručila vyššia kvalita týchto výstupov a možnosť koordinácie legislatáívnych aktivít. Predbežná informácia si nekladie za cieľ nahradiť legislatívny zámer, ale predstavuje analýzu jeho prvotnej filozofie. 
Predkladateľ návrhu právneho predpisu tiež bude povinný zverejniť predbežnú informáciu na svojej internetovej stránke. Ohľadom predbežnej informácie sa nebude konať rozporové konanie. Predbežná informácia sa nebude vypracovávať v prípade skrátených pripomienkových konaní a vtedy, ak už bol materiál odoslaný na pripomienkové konanie.

K bodu 10:
	Súvisí s úpravou v bode 1.

K bodu 11:
   	V dôsledku zrušenia zákona č. 106/1999 Zb. o hospodárskom a sociálnom partnerstve (zákon o tripartite) sa vypúšťa jeho citácia.

K bodu 12:
	Vypustenie sa navrhuje na základe vládou schváleného materiálu „Zhodnotenie pripomienkového konania a návrhy na jeho zlepšenie“. 

K bodu 13:
Keďže SR je členským štátom EÚ, vypúšťa sa nesplnenie úloh vyplývajúcich z prijatých eurointegračných záväzkov ako dôvod skráteného medzirezortného pripomienkového konania a nahrádza sa novým dôvodom, ktorým je hrozba procesu vynútenia práva ES, ktorý je následkom nedodržania transpozičnej lehoty.

K bodom 14 až 18:
	Tieto zmeny sa navrhujú na základe vládou schváleného materiálu „Zhodnotenie pripomienkového konania a návrhy na jeho zlepšenie“. 
	Navrhuje sa presnejšie zadefinovať pripomienku a zadefinovať aj charakter zásadnej pripomienky. Vzhľadom na definíciu zásadnej pripomienky sa navrhuje, aby sa zásadné pripomienky uplatňovali listom ministra, resp. štátneho tajomníka alebo vedúceho iného ústredného orgánu štátnej správy. Keďže zásadná pripomienka predznačuje, že bez jej akceptovania nebude člen vlády hlasovať za schválenie predmetného návrhu, navrhuje sa zaviesť odlišný režim na vedenie rozporových konaní v závislosti od toho, ktorý orgán uplatní zásadnú pripomienku a čoho sa zásadná pripomienka týka.
	V odseku 7 sa navrhuje upresniť spôsob vyhodnocovania pripomienok s tým, že návrh rešpektuje súčasnú prax.

K bodu 19:
   	Vzhľadom na obsah čl. 9, ktorý ustanovuje subjekty, ktoré sa zúčastňujú pripomienkového konania, či už obligatórne alebo fakultatívne, vzniká potreba upraviť možnosť vnútrokomunitárneho pripomienkového konania, ktoré vyplýva z právne záväzných aktov ES/EÚ.
Navrhovaný odsek 2 bližšie určuje, v ktorom štádiu legislatívneho procesu má byť návrh zákona zaslaný ma vnútrokomunitárne pripomienkové konanie, ako aj nasledovný postup v prípade, ak sa návrh zákona zmení podľa výsledkov tohto  konania.

K bodu 20:
	Navrhuje sa explicitne vyjadriť, že súčasťou návrhu zákona (súčasťou jeho dôvodovej správy) je doložka vplyvov, ktorej náležitosti ustanovuje Smernica na prípravu a predkladanie materiálov na rokovanie vlády SR.

K bodom 21, 23 a 25:
	Doložka vplyvov sa ustanovuje ako súčasť dôvodovej správy a v súvislosti s tým sa navrhuje upraviť duplicitné ustanovenia náležitostí dôvodovej správy.

K bodu 22:
	Dopĺňa sa povinná náležitosť dôvodovej správy, ktorou by malo byť stanovisko orgánu, ktorý je oprávnený prerokúvať a vyjadrovať sa k návrhom zákonov na základe osobitného predpisu.

K bodu 24:
   	V dôsledku zrušenia zákona č. 106/1999 Zb. o hospodárskom a sociálnom partnerstve (zákon o tripartite) sa z dôvodovej správy  vypúšťa informácia o stanovisku RHSD.
   	V dôsledku zrušenia zákona č. 106/1999 Zb. o hospodárskom a sociálnom partnerstve (zákon o tripartite) sa vypúšťa jeho citácia v poznámke pod čiarou.

K bodu 26:
   	V súvislosti so zavedením legislatívnej skratky pri prvom použití v čl. 10a sa tu odstraňuje plný názov a zavedenie legislatívnej skratky pre Legislatívnu radu vlády SR
.
K bodom 27 a 28:
   	Predmetné zmeny súvisia so zmenami v čl. 10 a so zavedením inštitútu vnútrokomunitárneho pripomienkového konania.

K bodu 29:
   	Uvedené slová sa vypúšťajú v dôsledku zrušenia zákona č. 106/1999 Zb. o hospodárskom a sociálnom partnerstve (zákon o tripartite).

K bodu 30:
	Upresňuje sa informácia o vnútrokomunitárnom pripomienkovom konaní, ktorá sa uvádza v predkladacej správe. Vyhodnotenie tohto konania sa bude uvádzať v samostatnej časti vyhodnotenie pripomienkového konania, ako sa navrhuje v bode 28.

K bodu 31:
	Ide o aktualizáciu citácie v poznámke piod čiarou v súvislosti so schválením nového zákona o ochrane utajovaných skutočností.

K bodu 32:
   	Uvedený odsek sa vypúšťa v dôsledku zrušenia zákona č. 106/1999 Zb. o hospodárskom a sociálnom partnerstve (zákon o tripartite).

K bodu 33:
	Navrhuje sa explicitne v legislatívnych pravidlách ustanoviť povinnosť predkladateľom predkladať návrhy zákonov na rokovanie legislatívnej rady aj v elektronickej forme s povinnosťou Úradu vlády SR zverejniť ich na internete. Táto povinnosť má za cieľ zvýšiť transparentnosť legislatívneho procesu.

K bodu 34:
   	Sekcia Inštitút pre aproximáciu práva ÚV SR sa okrem pripomienok k formálnym náležitostiam návrhu zákona, ako je aj doložka zlučiteľnosti, vyjadruje predovšetkým k vecnému súladu návrhu zákona s právom ES/EÚ.

K bodu 35:
	Navrhujeme, aby skretariát Legislatívnej rady vlády SR vypracúval písomné závery a pripomienky, uplatnené na jej rokovaní obdobne, ako sa vypracúvajú závery a pripomienky legislatívnej rady k poslaneckým návrhom zákonov na rokovanie vlády alebo závery a pripomienky v stálych pracovných komisiách legislatívnej rady. 
Vyhotovenie písomného záveru a pripomienok k prerokovaným návrhom prispeje k istote a k sprehľadneniu celého procesu prerokúvania návrhov v legislatívnej rade. Tieto písomné závery a pripomienky legislatívnej rady by sa doručovali predkladateľom bez zbytočného odkladu po prerokovaní návrhu v legislatívnej rade.

K bodu 36:
	Súvisí so zavedením skratky „predkladateľ“ v bode 1.

K bodu 37:
   	Navrhuje sa na rokovanie legislatívnej rady vlády predkladať  len medzinárodné zmluvy, ktoré majú podľa čl. 7 ods. 5 Ústavy SR prednosť pred zákonmi. Navrhovaná zmena reaguje na zaužívanú prax, podľa ktorej sa na rokovanie legislatívnej rady predkladajú len tzv. „prednostné“ medzinárodné zmluvy. Zo skúseností z praxe považuje predkladateľ za dostačujúce, aby sa legislatívna rada vyjadrovala len k týmto typom medzinárodných zmlúv.

K bodu 38:
   	Zákonom č. 100/2003 Z.z., ktorým sa mení zákon č. 1/1993Z.z. o Zbierke zákonov Slovenskej republiky bola zrušená doložka prednosti medzinárodnej zmluvy pred zákonmi ako obligatórna súčasť oznámenia, ktorým je zmluva vyhlásená v zbierke zákonov. 

K bodu 39:
   	Aproximačné nariadenia sa už vydávajú na vykonanie Zmluvy o pristúpení SR  k EÚ na základe  zákona č. 19/2002 Z. z., ktorým sa ustanovujú podmienky vydávania aproximačných nariadení vlády SR v znení poslednej zmeny a doplnenia, ktorá nadobudne účinnosť 1.februára 2005.

K bodu 40:
	Podľa § 3 ods. 4 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov musí príloha aproximačného nariadenia obsahovať presné označenie vykonávaného právneho aktu ES/EÚ alebo  vykonávanej medzinárodnej zmluvy, ako aj údaj o oznámení alebo uverejnení týchto právnych aktov. Na tomto základe je potrebná samostatná úprava osobitnej prílohy aproximačných nariadení vlády SR.

K bodu 41 a 43:
	Súvisí so zavedením skratky „predkladateľ“ v bode 1.

K bodom 42 a 44:
   	Predmetné ustanovenia súvisia s doplnením a zmenami predchádzajúcich ustanovení a zabezpečia, aby sa tieto zmeny vzťahovali aj na vyhlášky, opatrenia a výnosy.

K bodu 45:
	Súvisí so zavedením skratky „predkladateľ“ v bode 1.

K bodu 46:
   	Účinnosť sa navrhuje ustanoviť 1. októbrom 2005.

K bodu 47:
	Nakoľko v súčastnosti uvádzané údaje v doložke zlučiteľnosti plnili svoju funkciu pred vstupom SR do EÚ a v súčasnosti sú neaktuálne a ich uvádzanie neúčelné je navrhutá nová doložka, ktorá zohľadní záväzky SR, ako členského štátu, voči EÚ.

K bodu 48:
Navrhuje sa upresniť uvádzanie zhody a zároveň sa tento výpočet rozširuje o všetky prípustné možnosti.

K bodu 49:
	V tabuľkách zhody je po nadobudnutí platnosti Zmluvy o pristúpení SR k EÚ potrebné používať texty smerníc, ktoré boli publikované v Úradnom vestníku EÚ, pretože len texty publikované v Úradnom vestníku EÚ sú prameňom platného práva.

K bodu 50:
   	V osobitnej novozavedenej prílohe sa komplexne upravuje problematika uvádzania a citácií právne záväzných aktov ES/EÚ, ako aj upresnenie používania niektorých ďalších pojmov. Konkrétne ide o zmluvy zakladajúce ES a EÚ, nariadenia, smernice a rámcové rozhodnutia a rozhodnutia SD ES a SPS ES vymenovaním všetkých možných variantov. Zároveň sa upresňuje používanie skratiek pre Úradný vestník ES/EÚ a zavádza sa skratka pre Zbierku súdnych rozhodnutí, v ktorej sú publikované rozhodnutia SD ES a SPS ES.

K bodu 51:
	Ide o legislatívno-technické upresnenie v nadväznosti na zmenya doplnenia v prílohe č. 1c. Pre prehľadnosť sa príloha 1c uvádza v plnom znení.

K bodu 52: 	
   	Príloha obsahuje vzor predbežnej informácie a vysvetlivky k jednotlivým bodom, ktoré predbežná informácia má obsahovať.

K bodu 53:
    	Ide o aktualizáciu po vstupe SR do EÚ, pričom sa zohľadňuje zákon č. 19/2002 Z. z., ktorým sa ustanovujú podmienky vydávania aproximačných nariadení vlády SR  v znení poslednej zmeny a doplnenia, ktorá nadobudla účinnosť 1.  decembra 2004.

K bodu 54:
   	V legislatívnej  praxi nie je možné odkazovať na právne záväzné akty ES/EÚ, ktoré nie sú publikované v Úradnom vestníku ES/EÚ, preto sa dopĺňa v bode 21 Úradný vestník ES/EÚ.

K bodu 55:
	Ide o úpravu legislatívnej techniky pri uvádzaní citácií v poznámke pod čiarou.

K bodu 56:
	Navrhuje sa, aby sa jednotlivé články novely uvádzali v chronologickom poradí s tým, že zákony kódexového typu sa uvádzajú vždy ako prvé.

K bodu 57:
   	Prípad vypustenia poznámky pod čiarou nie je v súčasnom znení legislatívnych pravidiel upravený.

K bodu 58:
   	Obsah tohto ustanovenia je zahrnutý v Pokynoch k uvádzaniu a citácii právne záväzných aktov ES/EÚ.

K bodu 59:
	Navrhuje sa doplniť prílohu č. 2 na účel zabezpečenia jednotného používania pojmov a legislatívnych skratiek týkajúcich sa orgánov EÚ/ES.

K bodu 60:
	Ide o legislatívno-technickú zmenu súvisiacu s bodom 1.